b'\n_START_ARTICLE_\nDifuzija\n_START_PARAGRAPH_\nDifuz\xc3\xadja je spontano raz\xc5\xa1irjanje snovi, toplote ali gibalne koli\xc4\x8dine zaradi prostorske nehomogenosti odgovarjajo\xc4\x8dih fizikalnih koli\xc4\x8din. Difuzija je relativno hitra v plinih, po\xc4\x8dasnej\xc5\xa1a v teko\xc4\x8dinah in zelo po\xc4\x8dasna v trdnih snoveh. Pojav lahko opazimo, \xc4\x8de kanemo kapljico barvila v posodo z mirujo\xc4\x8do \xc4\x8disto vodo, ali pri dimu, ki se dviga iz dimnika in porazgublja v zraku. V obeh primerih je difuzija rezultat turbulentnega gibanja teko\xc4\x8dine, ne pa kemijskih reakcij ali delovanja zunanjih sil. Za razli\xc4\x8dne mehanizme prenosa snovi prek celi\xc4\x8dne membrane, ki jih poganja difuzija, se je v celi\xc4\x8dni biologiji uveljavil izraz pasivni transport.\n_START_SECTION_\nDifuzijska hitrost plinov\n_START_PARAGRAPH_\nDifuzijska hitrost plinov je bistveno odvisna od molske mase plina: plini z manj\xc5\xa1o molsko maso se raz\xc5\xa1irjajo hitreje od plinov z ve\xc4\x8djo molsko maso.\n_START_SECTION_\nIntersticijska difuzija\n_START_PARAGRAPH_\nPredvsem za kovinske atome lahko re\xc4\x8demo, da imajo obliko pravilne krogle. V trdnem stanju so atomi navadno zlo\xc5\xbeeni tako gosto, kot je le mogo\xc4\x8de, vendar kljub temu ostanejo med njimi prazni prostori, ki jih imenujemo vrzeli ali intersticije. Ta mesta lahko zasedejo atomi, ki so za vsaj 40\xc2\xa0% manj\xc5\xa1i od atomov osnovne kovine. Pri dovolj visoki temperaturi ti intersticijski atomi preskakujejo iz vrzeli v vrzel. To prakti\xc4\x8dno izkori\xc5\xa1\xc4\x8damo pri naoglji\xc4\x8denju in nadu\xc5\xa1i\xc4\x8denju povr\xc5\xa1ine jekla (toplotni obdelavi cementiranje in nitriranje)._NEWLINE_Intersticijski atom lahko preskakuje iz ene vrzeli v drugo (sosednjo). Pri tem se morajo atomi osnove razmakniti. Za to je potrebna energija, ki jo imenujemo migracijska energija. Vir energije je toplotna energija, ki nara\xc5\xa1\xc4\x8da s temperaturo. To tudi pomeni, da \xc5\xa1tevilo preskokov in s tem hitrost difuzije nara\xc5\xa1\xc4\x8data s temperaturo.\n_START_SECTION_\nSubstitucijska difuzija\n_START_PARAGRAPH_\nTo je mehanizem premikanja atomov v \xc4\x8distih kovinah (samodifuzija) ali tujih atomov, ki so podobne velikosti ali ve\xc4\x8dji kot osnovni atom. Ti atomi zasedajo mesta v kristalni mre\xc5\xbei. Na sosednje mesto se lahko premaknejo le, \xc4\x8de imajo dovolj energije in \xc4\x8de je to mesto prazno \xe2\x80\x93 tam je to\xc4\x8dkasta kristalna napaka praznina._NEWLINE_Na sosednje mesto lahko sko\xc4\x8di le atom, ki ima dovolj energije, pa \xc5\xa1e to le v primeru, \xc4\x8de je le-to prazno.'